Den radikale EU-ordfører Jens Rohde har ikke meget til overs for regeringens planer.

Regeringens forslag om at oprette modtagecentre i eksempelvis Nordafrika eller Mellemøsten til asylansøgere minder om kolonitiden.

Så harsk lyder kritikken fra Radikale Venstres EU-ordfører, Jens Rohde, som i øvrigt betegner planen som helt utopisk og urealistisk.

- Vi er altså ude af kolonitiden, hvor man bare kunne træffe beslutninger på vegne af andre lande, der ligger uden for fællesskabet, siger Jens Rohde i et interview med TV 2s politiske redaktør Troels Mylenberg.

Asylbehandling uden for EU

Socialdemokratiet lancerede forud for folketingsvalget i juni en plan om, at det skal være slut med at søge spontan asyl ved den danske grænse. Ansøgerne skal ifølge planen i stedet sendes til et modtagecenter uden for Europa, hvor de skal opholde sig, mens deres ansøgning bliver behandlet.

Statsminister Mette Frederiksen (S) forsøger at få andre europæiske lande med på idéen om modtagecentre uden for Europa og har i efteråret besøgt Frankrigs præsident, Emmanuel Macron, uden at nå til enighed. I Tyskland er der også modstand.

Regeringen argumenterer blandt andet for behovet for et modtagecenter uden for EU med, at det nuværende europæiske asylsystem reelt er brudt sammen, og at det i dag er nogle af de stærkeste og mest ressourcerige flygtninge, der får hjælp af Danmark.

- En lille smule ækelt

Tanken om centre uden for Europa er langtfra ny og har været foreslået herhjemme ad flere omgange, men ifølge Jens Rohde er der flere grunde til, at det aldrig er lykkedes.

Han peger på, at det er svært at få lavet aftaler med lande i eksempelvis Nordafrika og Mellemøsten, fordi der i forvejen findes mange flygtninge de steder. Og det er her, mener han, at regeringens planer minder om kolonitiden.

- Det gør det i hvert fald i andet led af politikken, der handler om, at folk ikke skal have asyl og beskyttes inden for Europas grænser. Der skal de i stedet pakkes ind i en flygtningelejr. Når man så ovenikøbet pakker det ind i humanisme og idealisme, så synes jeg faktisk, det bliver en lille smule ækelt, siger Jens Rohde.

Stikker folk blå i øjnene

Jens Rohde har som udgangspunkt ikke noget imod modtagecentre, men tror altså ikke på løsningen om at placere dem i områder, hvor der allerede er mange flygtninge.

Derudover mener han ikke, at modtagecentre er realistiske, så længe de europæiske lande har forskellige asylregler.

Ifølge ham er det derfor nødvendigt at lave fælles europæiske regler for asyl og familiesammenføring. Og så skal der indgås aftale om en fælles europæisk fordelingsnøgle af de flygtninge, der får asyl.

Jens Rohde mener, at fordelen ved fælles europæiske regler vil være, at EU som samlet kraft vil have lettere vil forhandle hjemsendelsesaftaler på plads med de lande, der skal modtage afviste asylansøgere.

Men så længe den danske regering og en lang række andre europæiske lande står fast på, at de selv vil lave deres egne asylregler og bestemme, hvor mange de tager imod, har regeringens tanker om at få store lande som Frankrig og Tyskland med på ideen om modtagecentre ingen gang på jord, mener Jens Rohde.

- Derfor er det her fuldstændig utopi. Man stikker folk blår i øjnene og frembringer en løsning, som ingen er lykkedes med siden 80’erne, siger han.

Foreløbig er der ingen lande, som har tilkendegivet, at de ønsker at huse et modtagecenter.